লিভ-ইন সঙ্গীকে জ্যান্ত জ্বালিয়ে দিল অ্যাপ ক্যাব চালক

ওয়েব ডেস্ক: বেঙ্গালুরুর (Bengaluru) রাস্তায় লিভ-ইন সঙ্গীকে জ্যান্ত জ্বালিয়ে দিয়েছেন এক অ্যাপ ক্যাব চালক (Cab Driver Live-in Partner Ablaze with Petrol)। হাড়হিম করা ঘটনার সাক্ষী থাকল বেঙ্গালুরু। মৃতার নাম ভনজাক্ষী (৩৫)। অভিযুক্ত তাঁর লিভ-ইন সঙ্গী ভিট্টল। নিজেও কিছুটা পুড়ে যান আগুনে। তাঁকে গ্রেফতার করে হেফাজতে নিয়েছে পুলিশ।

ভিট্টল আগে তিনবার বিয়ে করেছেন। অন্যদিকে, ভনজাক্ষীও দু’বার বিবাহিত। প্রায় চার বছর আগে লিভ-ইন সম্পর্কে জড়ান তাঁরা।অভিযোগ, মদ্যপান ও অন্যান্য নেশার অভ্যাস নিয়ে দীর্ঘদিন ধরে তাঁদের সম্পর্কে অশান্তি চলছিল। অত্যাচারে অতিষ্ঠ হয়ে সম্প্রতি ভনজাক্ষী আলাদা হয়ে গেছিলেন। এদিকে, তিনি কর্নাটক রক্ষা বেদিকের সদস্য মারিয়াপ্পার সঙ্গে বন্ধুত্ব গড়ে তোলেন। সূত্রে খবর, ভনজাক্ষী মারিয়াপ্পা এবং এক ড্রাইভারের সঙ্গে গাড়িতে ফিরছিলেন।
অভিযোগ, ভিট্টল গাড়ির পিছন পিছন আসে এবং ট্র্যাফিক সিগন্যালে গাড়ি আটকে দেয়। তারপর বোতল ভরা পেট্রল ছুড়ে দেয় গাড়ির মধ্যে। ভনজাক্ষী, মারিয়াপ্পা এবং চালক ভিজে যান। মারিয়াপ্পা ও চালক পালাতে সক্ষম হলেও ভনজাক্ষীকে ধরে ফেলেন ভিট্রল। রাস্তাতেই তাঁকে আরও পেট্রল ঢেলে আগুন ধরিয়ে দেন। তখনই একজন পথচারী এগিয়ে এসে কাপড় দিয়ে আগুন নেভানোর চেষ্টা করেন। ভনজাক্ষীকে হাসপাতালে নিয়ে যাওয়া হয়। কিন্তু শরীরের ৬০ শতাংশ পুড়ে যাওয়ায় বাঁচানো সম্ভব হয়নি। ওই পথচারীও খানিকটা পুড়ে যান।অভিযুক্তকে ২৪ ঘণ্টার মধ্যে গ্রেফতার করা হয়েছে।